CSKA võidukorvi viskas Mike James, kes tabas lisaaja lõpusekundil raske kaugviske.
Moskva klubi viimased kümme punkti toonud James oligi võitjate resultatiivseim 19 silmaga, lätlane Janis Strelnieks lisas 18 punkti.
"Ma mängisin neli veerandit päris kehvasti, kuid tiimikaaslased ja treener sisendasid mulle, et oleksin agressiivne. Ja ma olin seda ja töötasin kõvasti. Lõpus tahtsin head viset teha ja see õnnestus," sõnas James mängujärgselt.
Žalgirise suurim korvikütt oli Thomas Walkup 19 punktiga, ameeriklane hankis ka seitse lauapalli ja jagas kuus resultatiivset söötu.
Leedukad võitsid avaveerandi 17:9 ja juhtisid kuni 18. minutini, kuid pikale vaheajale mindi CSKA napis eduseisus 32:31. Kolmanda veerandi lõpuks säilitas kodumeeskond ühepunktilise paremuse (51:50) ning punkt-punkti heitlusena kulges ka viimane periood. Normaalaja lõpuminutil pani Zach LeDay viigiseisul 69:69 Jamesile kulbi, kuid Walkup tegi kohe jooksu otsa ning kuna viimasel rünnakul eksis James kaugviskel, läks mäng lisaajale.
Väga pingelisel lisaajal võttis CSKA siiski napi võidu - James ei jätnud oma teist võimalust kasutamata ning saatis palli korvi koos sireeniga. Kui venelased kirjutasid tabelisse kaheksanda võidu, siis leedukate jaoks oli tegemist üheksanda kaotusega.